SKRIFTLIG FORESPØRGSEL E-0504/00

af Christopher Huhne (ELDR) til Kommissionen

(28. februar 2000)

Om: Omplacering af Kommissionens personale

Hvilke procedurer råder Kommissionen over og hvor ofte er de blevet anvendt med henblik på omplacering af personale fra et generaldirektorat, som har behov for færre ansatte, til et andet generaldirektorat, som måtte have behov for flere ansatte, og hvor effektive har disse foranstaltninger været udtrykt i antal stillinger overført pr. år mellem generaldirektoraterne og som en procentdel af det samlede antal stillinger? Kan Kommissionen forelægge andre oplysninger vedrørende omplacering af Kommissionens personale?

Svar afgivet på Kommissionens vegne af Michaele Schreyer

(13. april 2000)

Den årlige fordeling af de menneskelige ressourcer har siden 1997 fundet sted inden for rammerne af budgetproceduren for navnlig at sikre en bedre sammenhæng mellem udviklingen i antal medarbejdere og administrative bevillinger og udviklingen i de forvaltede aktionsbevillinger og for at øge samordningen af de forskellige procedurer for planlægning og ressourcefordeling. Det skal understreges, at den årlige fordeling af de menneskelige ressourcer ikke er den eneste lejlighed, som Kommissionen benytter for at overføre menneskelige ressourcer. Overførsler, som nogle gange antager et betydeligt omfang, foretages sideløbende med de beslutninger, der træffes i forbindelse med budgetproceduren. Kommissionen benytter sig i sine stadige bestræbelser på at tilpasse strukturerne til behovet af sin administrative uafhængighed til at foretage overførsler og andre bevægelser. I mindre, men dog betydelig udstrækning bestræber Kommissionen sig også på at tilpasse de interne strukturer til de krav, der følger af de opgaver, den får pålagt.

Under budgetprocedurerne for 1998, 1999 og 2000 har Kommissionen aktivt bestræbt sig på at omplacere en del af de menneskelige ressourcer, den har til rådighed, for at styrke aktiviteterne inden for de prioriterede områder. I forbindelse med udarbejdelsen af det foreløbige budgetforslag (FBF) blev 1 % af de eksisterende vedtægtsmæssige stillinger henlagt til en pool af menneskelige ressourcer, som kan omplaceres til prioriterede aktiviteter. Den årlige fordeling for 1998- og 1999-budgetterne berørte såvel (ledige) stillinger svarende til en henlæggelse på 1 % og den årlige tildeling af 110 nye stillinger i tilknytning til den sidste udvidelse (Østrig, Finland og Sverige).

I tidsrummet 1997-1999 er der hovedsageligt sket en styrkelse af generaldirektoratet for Sundhed og Forbrugerbeskyttelse, af programforvaltningen, navnlig for eksterne foranstaltningers vedkommende, herunder oprettelsen af Den Fælles Tjeneste for Eksterne Forbindelser (SCR), og oprettelsen af ad-hoc task forces som følge af krisen i Kosovo. Afdelingen for Koordinering af Foranstaltninger til Bekæmpelse af Bedrageri, Task Force vedrørende Retlige og Indre Anliggender, Generaldirektoratet for Økonomiske og Finansielle Anliggender samt Generaldirektoratet for Konkurrence er blandt andre blevet betydeligt styrket.

Fordelingen af de menneskelige ressourcer for 2000 skete sideløbende med en omfattende omorganisering af Kommissionen for at øge produktiviteten og effektiviteten. Omorganiseringen påbegyndtes i september 1999 og omfattede en sammenlægning af visse tjenester (som f.eks. de nye Generaldirektorater for Erhvervspolitik, Uddannelse og Kultur samt Energi og Transport) samt oprettelsen af nye tjenester (f.eks. de nye Generaldirektorater for Udvidelse og for Retlige og Indre Anliggender). Omorganiseringen indebar overførsel af opgaver og personale fra en tjeneste til en anden. Den har gjort det muligt i forbindelse med en rationalisering af tjenesterne med et eventuelt tiltag at overføre betydelige menneskelige ressourcer (ca. 2 %) til prioriterede aktiviteter. Sideløbende med frigivelsen af disse ressourcer, berørte fordelingen af de menneskelige ressourcer i forbindelse med henlæggelsen af 1 % (se ovenfor) også de tjenester, der ikke gennemgik nogen større omorganisering. Samlet blev der i forbindelse med fordelingen for 2000 omplaceret, hvad der svarer til mere end 500 mandeår.

I forbindelse med fordelingen for 2000 skete der især en styrkelse af programforvaltning, navnlig for eksterne foranstaltningers vedkommende, og der blev fokuseret på oprettelsen af de nye Generaldirektorater for Udvidelse og for Retlige og Indre Anliggender, på styrkelsen af Kommissionens Formands koordinerende rolle, på konkurrencepolitikken og på andre sider af det indre marked.